Úthlutað úr Uppbyggingarsjóði Vesturlands Í gær fór fram í Tónbergi á Akranesi úthlutun á styrkjum úr Uppbyggingarsjóði Vesturlands fyrir árið 2016 . Þetta er í annað sinn sem úthlutað er úr sjóðnum en hann kemur í staðinn fyrir fyrri úthlutanir samkvæmt Vaxtarsamningi Vesturlands og Menningarsamningi Vesturlands . Sjóðurinn úthlutar árlega styrkjum til nýsköpunar í atvinnulífi og til menningarmála en styrkjum til atvinnuþróunar og nýsköpunar er úthlutað tvisvar á ári . Styrkþegar að þessu sinni voru 95 talsins og skiptast styrkirnir í þrjá flokka ; menningarstyrki , stofn - og rekstrarstyrki og atvinnu - og nýsköpunarstyrki . Alls var úthlutað 43.150.000 krónum úr sjóðnum í ár . Menningarstyrkir voru að upphæð 21.450.000 krónur , atvinnu - og nýsköpunarstyrkir voru 14,4 milljónir og stofn - og rekstrarstyrkir 7,3 milljónir . Starfsfólk Samtaka sveitarfélaga á Vesturlandi , sem jafnframt eru starfsmenn Uppbyggingarsjóðs , stýrðu athöfninni í Tónbergi . Þetta voru þau Elísabet Haraldsdóttir , Páll S Brynjarsson og Ólafur Sveinsson . Ítarlega verður fjallað um styrkina í Skessuhorni í næstu viku . Í stjórn Uppbyggingasjóðs Vesturlands sitja Helga Guðjónsdóttir Snæfellsbæ ( formaður ) , Rakel Óskarsdóttir Akranesi , Sveinn Pálsson Dalabyggð , Jenný Lind Egilsdóttir Borgarbyggð og Hallfreður Vilhjálmsson Hvalfjarðarsveit .